“กวนอาซูรอ”  สืบสานประเพณี สร้างความสามัคคีของคนในชุมชน
ชาวบ้าน 5 ชุมชน ในพื้นที่หมู่ 6 ตำบลลำใหม่ อำเภอเมือง จังหวัดยะลา รวมกลุ่มร่วมกันกวนขนมอาซูรอ ที่บริเวณสนามภายในหมู่บ้าน ซึ่งเป็นงานประเพณีอาซูรอสัมพันธ์ ที่ทางคณะกรรมการหมู่บ้าน ชุมชน คณะกรรมการมัสยิด กำนัน ผู้ใหญ่บ้าน อบต.ลำใหม่ รวมถึงประชาชนในชุมชนได้เข้ามามีส่วนร่วมในการจัดกิจกรรม เพื่อเป็นการอนุรักษ์สืบสานประเพณีกวนอาซูรอให้คงอยู่ ตลอดถึงยังเป็นการสร้างความสามัคคีของคนในชุมชนอีกด้วยสำหรับการจัดกวนอาซูรอ วันนี้ (6 ส.ค.65) ก็จะแบ่งตามสีของชุมชน ทั้งสีน้ำเงิน สีแดง สีเขียว และสีส้ม โดยแต่ละกลุ่มผู้หญิงก็จะเป็นผู้จัดเตรียมพืช ผัก ที่จะนำมาใส่ในการกวนขนมอาซูรอ ไม่ว่าจะเป็นการหั่น การปอก การตำ กล้วย มัน ฟักทอง มะเขือ หัวมัน  ตะไคร้หอม และอื่นๆ สำหรับการกวนอาซูรอส่วนใหญ่ ก็จะเป็นผู้ชายที่จะเป็นผู้กวน แต่ก็มีผู้หญิงที่ร่วมไม้ร่วมมือร่วมกวนอาซูรอด้วย ซึ่งแต่ละกลุ่ม แต่ละสี ก็จะต้องกวนส่วนผสมของขนมอาซูรอไปมา ในกระทะที่ใช้ฟืนจนแห้งให้ได้ 2 กระทะ รวมแล้ว 8 กระทะ จึงจะได้เป็นขนมอาซูรอ โดยใช้ระยะเวลาประมาณ 3-4 ชั่วโมง ชาวบ้านที่นี่บอกว่าการกวนอาซูรอ จะช่วยสร้างความสนุกสนาน ความรัก ความสามัคคีระหว่างชุมชน ประชาชนทุกคนจะได้เข้ามามีส่วนร่วมและเกิดการสืบสานประเพณีของชาวมุสลิมอีกด้วย